b"\n_START_ARTICLE_\nTransgressi\xc3\xb3 marina\n_START_PARAGRAPH_\nLa transgressi\xc3\xb3 marina \xc3\xa9s un esdeveniment geol\xc3\xb2gic pel qual el mar ocupa un terreny continental, despla\xc3\xa7ant la l\xc3\xadnia costanera terra endins. Aquestes inundacions (de vegades denominades ingressions) es poden produir per enfonsament de la costa i/o l'elevaci\xc3\xb3 del nivell del mar (per fusi\xc3\xb3 de glaceres)._NEWLINE_Una transgressi\xc3\xb3 sempre va acompanyada pel dip\xc3\xb2sit de sediments marins sobre el territori enva\xc3\xaft, per exemple afavorint les f\xc3\xa0cies carbonatades t\xc3\xadpiques de laplataforma continental sobre sediments terr\xc3\xadgens dipositats en un ambient costaner o fluvial previ._NEWLINE_Durant el Cretaci, l'expansi\xc3\xb3 del fons oce\xc3\xa0nic va crear una conca relativament superficial de l'Atl\xc3\xa0ntic mentre es produ\xc3\xafa d'un aprofundiment de la conca del Pac\xc3\xadfic. Aix\xc3\xad es va reduir la capacitat de les conques mundials oce\xc3\xa0niques, causant una elevaci\xc3\xb3 del nivell del mar al m\xc3\xb3n. De resultes d'aquest ascens del nivell mar\xc3\xad, els oceans van ingressar completament a trav\xc3\xa9s dels grans rius com el riu de la Plata, assolint la costa marina el que en l'actualitat \xc3\xa9s Victoria a la prov\xc3\xadncia d'Entre R\xc3\xados, a 300 km del mar actual. Igualment va oc\xc3\xb3rrer en la porci\xc3\xb3 central d'Am\xc3\xa8rica del Nord creant el pas mar\xc3\xad interior occidental des del golf de M\xc3\xa8xic fins a l'oce\xc3\xa0 \xc3\x80rtic._NEWLINE_El proc\xc3\xa9s oposat a la transgressi\xc3\xb3 \xc3\xa9s la regressi\xc3\xb3, quan el nivell del mar descendeix relativament, exposant terrenys abans submergits. Per exemple, durant l'\xc3\xa8poca glacial del Plistoc\xc3\xa8, molta aigua va ser extreta dels oceans i emmagatzemada com a gel en banquises o sobre els continents en forma d'indlandsis i glaceres, provocant un descens de 120 m del nivell dels oceans, exposant el pont de Ber\xc3\xadngia, de 1.600 km entre Alaska i \xc3\x80sia._NEWLINE_Els termes de transgressi\xc3\xb3 i regressi\xc3\xb3 van ser usats per Grabau el 1913, en la seva obra Principles of Stratigraphy, per denominar formacions que s'estenien m\xc3\xa9s que les inferiors, en el sentit d'augment o disminuci\xc3\xb3 de l'extensi\xc3\xb3 dels mars del passat.\n_START_SECTION_\nF\xc3\xa0cies caracter\xc3\xadstiques\n_START_PARAGRAPH_\nEl registre estratigr\xc3\xa0fic conserva indicis de les transgressions i regressions, i s\xc3\xb3n amb freq\xc3\xbc\xc3\xa8ncia f\xc3\xa0cilment identificables, a causa de les condicions \xc3\xbaniques requerides per dipositar cada tipus de sediment. Per ex., les roques sediment\xc3\xa0ries cl\xc3\xa0stiques de gra gruixut com ara les sorrenques usualment es dipositen a prop de costes, en ambients d'alta energia; els sediments fins, com llim i carbonats, es dipositen m\xc3\xa9s enll\xc3\xa0 de les costes, en aig\xc3\xbces de baixa energia, profundes._NEWLINE_Aix\xc3\xad, una transgressi\xc3\xb3 es revela a la columna sediment\xc3\xa0ria quan hi ha un canvi de mur a sostre (de m\xc3\xa9s antic a m\xc3\xa9s recent) de f\xc3\xa0cies de costa (com gresos amb ripples d'oscil\xc2\xb7laci\xc3\xb3) a altres de plataforma (com una alternan\xc3\xa7a de margues i calc\xc3\xa0ries)._NEWLINE_Una regressi\xc3\xb3 crea un patr\xc3\xb3 oposat, amb f\xc3\xa0cies de costa canviant a f\xc3\xa0cies continentals. Les regressions solen reflectir-se en les successions estratigr\xc3\xa0fiques per discontinu\xc3\xaftats estratigr\xc3\xa0fiques (discordances) de base erosiva._NEWLINE_Ambd\xc3\xb3s escenaris s\xc3\xb3n idealitzats; en la pr\xc3\xa0ctica, la identificaci\xc3\xb3 de transgressions i regressions pot ser bastant m\xc3\xa9s complexa. Per exemple, una regressi\xc3\xb3 pot estar indicada per un canvi de carbonats a lutites, o una transgressi\xc3\xb3 pel pas de gresos a lutites. Els canvis laterals en les f\xc3\xa0cies s\xc3\xb3n tamb\xc3\xa9 importants; una seq\xc3\xbc\xc3\xa8ncia ben marcada de transgressi\xc3\xb3 en una \xc3\xa0rea on un mar ep\xc3\xadric fos molt profund, seria diferent a una altra transgressi\xc3\xb3 sols parcial en aig\xc3\xbces m\xc3\xa9s superficials."